Det japanske selskapet vil ikke la toget med kryptoteknologi gå fra seg, og satser på iota-teknologien.

Kryptoboomen

– Vi har ingen krystallkule, men vi vil ikke la dette toget gå oss forbi, sier Rolf Werner som leder Fujitsu-konsernet i Sentral-Europa om selskapets satsing på iota, kryptoteknologien som blant annet er grunnlagt av nordmannen David Sønstebø.

Det japanske selskapet er blant verdens største leverandør av IT-tjenester, og har rundt 155.0000 ansatte verden rundt.

I 2017 hadde Fujitsu inntekter på 4.509 milliarder yen, det vil si 331 milliarder kroner.

– Folk har en tendens, når det gjelder teknologi, til å overvurdere hvor raskt ting utvikler seg, og undervurderer hvor stor innvirkning teknologien får, sier Werner om blokkjedeteknologi.

Fujitsu-sjefen ble i april med som rådgiver for Iota-stiftelsen.

Bruker gjerne bitcoin-blokkjeden

Det er godt over et år siden Werner selv ble interessert i kryptoverden, da Fujitsu-sjefen deltok på en bank-konferanse.

– Jeg var i samtale med viktige bankfolk jeg kjenner som snakket om bitcoin og blokkjeder. Det fikk meg til å tenke og undersøke teknologien, og jeg tok kontakt med en av grunnleggerne av iota-teknologien, Dominik Schiener, som holder til i Berlin.

I etterkant av bank-konferansen opprettet Fujitsu et samarbeid med tre store japanske banker om å utforske person-til-person pengeoverføring ved hjelp av blokkjedeteknologi.

Iotas teknologi har, i likhet med teknologien bak de aller fleste andre kryptovalutaer, møtt skepsis for å være uprøvd og på et veldig tidlig stadium.

Werner er enig med kritikernes tidshorisont, men satser like fullt tungt på blokkjedeteknologi i Europa og Japan.

– Det er nok 3–5 år til vi ser ekte applikasjoner ut ifra denne teknologien, sier han med henvisning til iota.

Fujitsu ser for seg at iota-teknologien kan brukes til betalinger mellom maskiner, sikre og mer gjennomsiktige forsyningskjeder, samt kjøp og salg av data.

Under verdens største industrimesse i Hannover hadde Fujitsu i år et samarbeid med iota, hvor man hadde satt opp samlebåndsmodeller hvor aktiviteten på samlebåndet ble registrert på iotas distribuerte database (tangle).